Krónprinsessa Noregs , Mette-Marit , segir í yfirlýsingu til norska blaðsins Dagens Næringsliv að hún hafi ekki vitað af brotum kynferðisafbrotamannsins Jeffreys Epsteins þegar hún umgekkst hann . Mette-Marit hitti Epstein á árunum 2011 til 2013 en sleit eftir það öll tengsl við auðkýfinginn . Hákon krónprins hitti Epstein aðeins einu sinni . „ Ég hefði aldrei umgengistEpsteinef ég hefði vitað af þeim alvarlegu brotum sem hann framdi . Ég hefði átt að rannsaka fortíð hans nánar og mér þykir leitt að ég gerði það ekki , “ sagði krónprinsessan . Rannsókn norska blaðsins DN leiddi í ljós tengsl Mette-Marit og Epsteins . Eru þau sögð hafa hist nokkrum sinnum á árunum 2011 til 2013 en þau kynntust í gegnum sameiginlega kunningja . Epstein játaði árið 2008 að hafa selt stúlku , sem var á barnsaldri , í vændi og sat 13 mánuði í fangelsi áður en hann var látinn laus til reynslu . Hann var því dæmdur kynferðisbrotamaður þegar Mette-Marit hitti hann . Mette-Marit segir jafnframt að hún geri sér grein fyrir alvöru kynferðisbrota og lýsir yfir stuðningi við fórnarlömb Epsteins . Norska konungsfjölskyldan staðfestir að Mette-Marit hafi hitt Epstein og þá aðallega í Bandaríkjunum . Eitt sinn hittust þau í Ósló . „ Einn fundur þeirra fór fram á heimili Epsteins . Krónprinsessan hitti hann einnig stuttlega á meðan hann var hér í Ósló . Það var alltaf fleira fólk viðstatt . Þegar krónprinsessan og krónprinsinn voru í fríi í St. Barts árið 2012 rákust þau á Epstein úti á götu . Hákon krónprins hitti þá Epstein í fyrsta og eina sinn , “ segir í tilkynningu frá höllinni . Epstein átti nokkur heimili og vildi höllin ekki gefa upp hvar Epstein og Mette-Marit hefðu hist , hvort það var í New York , Flórída eða París .